INGRID TIMKOVÁ, ingrid.timkovakorzar.sk
Zakladateľ bezpečnostnej služby Security 3, do ktorej neskôr vstúpil ako spoločník aj Mikuláš Černák, včera vypovedal pred súdom. K vraždám, z ktorých je Černák so svojimi kumpánmi obžalovaný, sa nevyjadril. Vraj o ničom nevedel.
PREŠOV. Do pojednávacej miestnosti v budove prešovskej väznice vstúpil Michal Ondrejčák neisto. Sadol si, otočil hlavu a uprene sa díval na Černáka. Ten sa na neho bez akejkoľvek mimiky pozrel a vzápätí otočil hlavu. "S Mikim sme boli kamaráti, občas sme sa stretli, boli sme spoločníci vo firme," začal svoje rozprávanie na výzvu krajskej prokurátorky.
Odcestovaný vo vyšetrovacej väzbe
Vyjadrenia Ondrejčáka boli strohé, chvíľami sa zdalo, akoby si zo senátu uťahoval. Keď však na otázku prokurátorky, do ktorého roku pôsobil vo firme Security 3 odpovedal, že "do roku 97, potom som bol odcestovaný vo vyšetrovacej väzbe," predsedovi senátu došla jeho inak obdivuhodná trpezlivosť. "Prosím vás, upustite od takýchto poznámok, ktoré sa vám možno zdajú smiešne," napomenul ho.
Korunní svedkovia sú vraj feťáci
Na adresu korunných svedkov Slavomíra Surového a Michala Moravčíka, ktorý má vypovedať dnes, uviedol, že na verejnosti v období, keď sa stretávali s Černákom vystupovali sebavedome a arogantne. "Vyplývalo to z toho, že fetovali, brali drogy," skonštatoval. Sám ich vraj niekoľkokrát videl šnupať biely prášok. "Bolo to na našej diskotéke. Nebola to konkrétne moja diskotéka, bola písaná na našu firmu, ale vlastnili ju Miloš Kaštan a Miki," vysvetlil. K vraždám sa vyjadriť nevedel. Iba k poprave Mariána Karcela, o ktorej sa dozvedel od kamaráta. "Volal mi, že Karcela zastrelili. Tak som sa tam šiel pozrieť," uviedol. Na jeho výpoveď zareagoval Miki a spokojne skonštatoval: "Hovorí pravdu. Aj o Surovom a Moravčíkovi. Aj ja som bol v spoločnosti, keď fetovali spolu s Kaštanom, ktorý fetuje dodnes, čo je dokázané."
Našiel odrezanú hlavu
Včera pred senát predstúpil aj svedok, ktorý našiel odrezanú hlavu popraveného Gustáva Slivenského na aute na sídlisku v Poprade. "Býval som na Moyzesovej ulici v Poprade. Večer som šiel domov a na kamarátovom aute bola položená nejaká vec. Myslel som si, že tam niečo zabudol," uviedol Pavol Imrišek. Šiel sa teda pozrieť bližšie a zbadal, že je to ľudská hlava. "Najprv som si myslel, že je to žart, nejaká maska. Inštinktívne som zavolal políciu, nech to preverí. Bližšie som sa ísť bál," doplnil.
"Miki, drž sa!"
Vypovedal aj Vasil Imrišek, ku ktorému chodili černákovci kupovať a opravovať autá. V minulosti ho súd spolu s Černákom odsúdil za vydieranie istého majiteľa panelárne. K vraždám sa nevyjadril a keď odchádzal, otočil sa k Mikimu s pozdravom: "Drž sa!"